**Ny kommunikationschef til VEGA**

**VEGA ansætter Ditte Sig Kramer som ny kommunikationschef til at stå i spidsen for husets kommunikationsafdeling og branding.**

Ditte Sig Kramer tiltræder som leder af VEGAs kommunikationsafdeling pr. 1. september 2015 og får det overordnede ansvar for husets kommunikations- og brandingaktiviteter.

Ditte Sig Kramer er hentet til VEGA på baggrund af sine specialkompetencer indenfor feltet musik og kommunikation. Hun har i en lang årrække arbejdet som selvstændig PR- og kommunikationskonsulent, hvor hun har rådgivet kunder indenfor musik- og kulturbranchen, heriblandt Vanguard Music Festival, Frost Festival, Ticketmaster, Öresundsfestival m.m.

”*VEGA er ikke bare et af Danmarks, men Europas absolut bedste venues, som i det kommende år kan fejre sit 20-års jubilæum. Jeg ser frem til at udvikle den kommunikation, der fortæller historierne om dette enestående sted i København*,” siger Ditte Sig Kramer.

VEGAs adm. direktør Steen Jørgensen fastslår:

”*Med Ditte Sig Kramer som en del af VEGAs organisation har vi sikret os en meget stærk kommunikatør med et skarpt fagligt fundament. Dittes hidtidige virke har på fornemmeste vis demonstreret både indsigt, overblik og nødvendig coolness i en tid og i et kultur- og musikliv, hvor udfordringerne til stadighed står i kø. VEGAs kommunikation er i sikre hænder!*”

Ditte Sig Kramer er 36 år og cand.mag. i medievidenskab.

*For yderligere oplysninger kontakt venligst*
Anders Madsen
Digital Medie Manager, VEGA
akm@vega.dk - 3326 0946